正月初八日同莫少虛蒲大受王園泛舟各賦二首  其一
作者：郭印
朝代：宋

paragraphs: 春江晚多思，拂面風稜稜。
舟行明鏡中，天水同一澄。
滄波濯新柳，喬松上寒藤。
風梅雪飄徑，兩麥青平陵。
文魴自潛躍，好鳥相喚譍。
倥偬日少暇，因循來未曾。
清游鄙謝傅，豪氣壓陳登。
豈惟得佳士，亦復同高僧。
幽情各披寫，醉語或侵凌。
偶兹愜懷抱，蕭然遺愛憎。
曠野暝煙合，長林初月升。
回舟興未已，孤塔耿疏燈。